喜雪次倅車韻呈使君
作者：曹彥約
朝代：宋

paragraphs: 使君軼何武，未去民先思。
平生愛我意，玉立無玷疵。
邇來祁寒咨，已賦白雪詞。
陽春有脚來，雲意夜四垂。
天公亦小兒，布置人未知。
美滿豐年意，萬里光陸離。
璇題庾亮樓，柳絮習家池。
監州有佳思，往往似佺期。
格律前緩聲，比興莫相疑。
平分風月餘，時吟冰柱詩。
明年朝雪宮，同上萬壽巵。